Obilježavanje prvog Svjetskog dana sigurnosti hrane

**Dana 7. lipnja 2019. godine prvi puta se obilježava Svjetski dan sigurnosti hrane.**

**U prosincu 2018. godine Opća skupština Ujedinjenih naroda prihvatila je obilježavanje ovog dana, te će Svjetska zdravstvena organizacija u suradnji s Organizacijom Ujedinjenih naroda za hranu i poljoprivredu (FAO, i države članice obilježiti prvi Svjetski dan sigurnosti hrane.**

**Pristup dovoljnim količinama sigurne i nutritivno hranjive hrane temelj je za održavanje života i promicanje zdravlja u svijetu.**

**Svjedoci smo intenzivnih klimatskih promjena koje utječu kako na proizvodnju hrane tako i na zdravlje populacije. Proizvodnja, stavljanje na tržište zdravstveno ispravne hrane kao i kontrola iste postaje sve veći izazov. Sve veći zahtjevi tržišta i industrijalizacija koju prate zagađenje okoliša i klimatske promjene koje postaju učestalije i intenzivnije poručuju nam da se svi zajedno moramo ponašati odgovornije kako bismo osigurali dovoljno hrane koja će zadovoljiti potrebe rastuće svjetske populacije.**

**Na žalost, sve češće imamo prilike vidjeti kako klimatske promjene utječu na zdravlje ljudi i pojavu zaraznih bolesti (npr. kolera na Haitiju) koje mogu imati pogubne posljedice na ljudsko zdravlje, a naročito na posebno osjetljive kategorije kao što su djeca, osobe oslabljenog imuniteta, osobe starije životne dobi i sl.**

**Sigurnost hrane iz dana u dan je sve veća prijetnja ljudskom zdravlju te na godišnjoj razini umire oko  125000 ljudi uslijed trovanja izazvanih hranom.  Bolesti koje se prenose hranom ometaju socioekonomski razvoj opterećenjem sustava zdravstvene skrbi i narušavanjem nacionalnih gospodarstava, turizma i trgovine.**

**Sigurnost hrane ključna je za postizanje nekoliko ciljeva održivog razvoja te je samim time zajednička odgovornost vlada, proizvođača i potrošača  te svatko i od njih ima svoju ulogu u lancu “od farme do stola”. Svi oni u zajedničkoj sinergiji su u obvezi osigurati sigurnost hrane koja se konzumira  i eliminirati  štetne učinke koje bi ta ista hrana imala na zdravlje.**

**Međusobna komunikacija i razmjena iskustava i informacija na različitim razinama, odgovorno ponašanje svih dionika, kao i svakog pojedinca na svakodnevnoj bazi predstavlja pravi smjer prema kvalitetnoj i sigurnoj hrani i zadovoljnom potrošaču.**